Geduld is die wagwoord, sê Damian | Netwerk24
Deur Cobus Claassen 06 November 2018 19:04
Geduld, slim besluitneming en goeie afronding.
Dít is wat Saterdag van die Springbokke vereis word wanneer hulle die Hane in Parys, Frankryk, aanvat.
Daar was die rugbyseisoen al te dikwels kere wat Rassie Erasmus, die span se hoofafrigter, ná verloortoetse moes verduidelik dat die Bokke nie hul geleenthede benut het nie.
Saterdag op Twickenham – toe Engeland met 12-11 gewen het – was geen uitsondering nie en dit is die spreekwoordelike jakkals wat Erasmus uit die wingerd wil verjaag.
Damian de Allende. Foto: Gallo Images
Damian de Allende, die Bok-binnesenter wat een van die besoekers se beter vertonings gelewer het, sê hy en sy spanmaats weet hulle moet eienaarskap aanvaar en die saak regstel teen Frankryk.
"Daar was niks fout met ons plan nie, dit is die uitvoering wat daartoe gelei het dat ons nie kon afrond nie. Ons was soveel kere in Engeland se kwartgebied en kon teen rustyd met 20 punte voorgeloop het."
De Allende en Jesse Kriel sal na verwagting vir die 13de keer in die middelveld saamspan.
"Ek glo ons samespel raak al beter, ook met die spelers om ons in die agterlyn. Ek en Jesse verdedig byvoorbeeld deesdae heeltemal anders as by die Wêreldbeker-toernooi in 2015. Dit is ideaal om daardie ontwikkeling saam deur te gaan."
Hy sê hulle verwag 'n soorgelyke benadering van die Hane as wat hulle teen Engeland gehad het.
"Hulle sal ook fisiek en direk wees in die middelveld. Hoewel jy elke week nuwe uitdagings kry teen verskillende teenstanders, probeer ons meer om op onsself te fokus."
Daar is ook 'n groot onus op die spelers om aan te pas by die toestande in Europa.
Ek glo ons samespel raak al beter, ook met die spelers om ons in die agterlyn.
"Dit was verlede seisoen een van ons grootste tekortkominge. Ons het byvoorbeeld in Johannesburg vir die jaareindtoer voorberei, maar toe ons in Ierland aankom, was ons nie goed voorberei om in die reën te speel nie.
"Ierland het goed geskop en het ons die hele tyd op die agtervoet en onder druk gehad.
"Rassie het dit dadelik aangepak en probeer om ons te bemagtig sodat ons enige situasie kan hanteer en daarby kan aanpas. Ons is nog nie naby aan waar ons wil wees nie, maar ons het sonder twyfel meer selfvetroue in die afdeling," sê De Allende.
Suid-Afrika se agterste trio teen die Engelse, Damian Willemse, Sbu Nkosi en Aphiwe Dyantyi, was goed onder die hoë bal en Erasmus het aangedui hulle verwag dat Frankryk ook aanvanklik met die voet gebiedsvoordeel sal probeer kry.
Willie le Roux behoort in die lig hiervan terug te keer op heelagter.
Die Bok-slot Eben Etzebeth, wat Saterdag sy voet beseer het teen die Engelse, het nie Dinsdagoggend saam met die span geoefen nie en Erasmus sal waarskynlik 'n nuwe slotpaar moet oorweeg.
Franco Mostert, wat nie beskikbaar was vir die Twickenham-toets nie, behoort, ongeag of Etzebeth beskikbaar is of nie, terug te wees in die beginspan.